Morten Messerschmidt (DF), 2005-05-03:
Den forgangne uges møde i Europarådets Parlamentariske Forsamling var på mange måder en lidt desillusionerende oplevelse.
Som en anden Europaregering udtalte forsamlingen sig f.eks. om forholdene på Guantánamo, og jeg har meget svært ved at forstå, hvordan dette anliggende kan være relevant for Europarådet.
Senere havde vi et hav af mere eller mindre ligegyldige ændringsforslag til en erklæring om retten til medlidenhedsdrab, som efter halvanden times afstemning alligevel endte med at blive forkastet.
Endelig afsluttedes hele seancen med, at man igen legede europaregering og udtalte sig om Irans atomare trusler.
Det, der er og skal være Europarådets relevante arbejdsområde,
er sikring af retsstaten og de basale frihedsrettigheder.
Det er her, Europarådet har sin berettigelse, og det er her, indsatsen bør ligge.
Alle andre anliggender er med til at udvande den historiske legitimitet, som Rådet har.
Det er helt åbenbart, at de nu 25 medlemslande af EU er en af årsagerne til, at man kæmper febrilsk for at give Europarådet en ny identitet, men Europarådet skal ikke på grund af et pres fra EU opfinde problemer og udvide fortolkninger.
Europarådet skal alene bestå, fordi det i sig selv har en berettigelse.
Vi kan f.eks. ikke acceptere lande, hvor tortur anvendes.
Det strider simpelt hen imod retsstatstanken.
Ligesådan er ytringsfrihed, retten til kontradiktion ved domstolene, forsamlingsfrihed og kønnenes ligestilling alle værdifulde forhold, som bør beskyttes, og hvor vi i Dansk Folkeparti klart støtter Europarådets arbejde.
Men når Europarådet f.eks. i en rapport om nærdemokrati kritiserer, at den danske kommunalreform ikke giver skatteudskrivningskompetence til regionerne, er det til at tage sig til hovedet over.
Det er, som om lighedstanken i menneskerettighedsideologien har slået så meget igennem, at selvstændig tænkning er overflødiggjort.
Det er ikke et anliggende for Europarådet at vurdere de demokratiske elementer i en kommunalreform, der er fremlagt før et folketingsvalg og vedtages efter et folketingsvalg.
Det er ikke et anliggende for Europarådet eller Den Europæiske Menneskerettighedsdomstol at rette kritik af en dansk udlændingepolitik, som bliver ført med stor tilslutning af befolkningen.
Når man ser på den udvidede fortolkning, som menneskerettighederne har været underlagt i takt med den muslimske indvandring til Europa, er der grund til at være på vagt og søge tilbage til de oprindelige tanker, der var årsagen til menneskerettighedernes opståen.
Derfor hilser vi også velkommen, at regeringen åbner for en debat om de enkelte konventioners og artiklers nutidige relevans.
Når ECRI, altså overvågningscenteret for racisme, racediskrimination og intolerance, som man kalder det, nu for tredje gang er ved at skrive en rapport om Danmark, er der grund til at sige fra.
Ikke fordi racediskrimination som sådan ikke skal bekæmpes, men fordi det er fuldstændig rablende vanvittigt at tro, at der skulle forefindes sådanne problemer i den henseende her i landet.
Intet land eller folk er folkeretligt forpligtet til at lade sig invadere af folkeslag, der ønsker at omforme samfundet.
Ingen menneskerettigheder skal forbyde os at udvise kriminelle udlændinge.
Ingen menneskerettigheder skal tvinge danskerne til at acceptere sammenføringer af enorme familiekoncentrationer.
Ingen menneskerettigheder skal tvinge danskerne til at lade vore gader styre af kriminelle indvandrerbander, lade vore offentlige kasser tømme af uarbejdsdygtige fremmede eller lade samfundet rive op indefra af muslimske ghettoer.
Danskerne er et åbent og tolerant folkefærd, alene derfor er beskyldninger om racisme og intolerance fornærmende, men vi vil ikke lade os diktere af et multietnisk samfund eller til et multietnisk samfund af en domstol uden nogen demokratisk legitimitet.
Europarådet har i fortiden spillet en helt afgørende og helt central rolle i skabelsen af Europa som et demokratisk område af ordnede retssamfund, og der er stadig meget at gøre.
Dér har Europarådet sin legitimitet, og dér har Europarådet sin fremtid – ingen andre steder.